Практыка сведчыць, што многія грамадзяне ведаюць свае правы і ўстаноўлены парадак работы з іх зваротамі, аднак не ўсе заяўнікі ведаюць пра свае абавязкі. Так, артыкулам 4 Закона Рэспублікі Беларусь “Аб зваротах грамадзян і юрыдычных асоб” (далей — Закона) прадугледжана, што грамадзянін рэалізуе сваё права на зварот асабіста або праз сваіх прадстаўнікоў. Апошнія ажыццяўляюць паўнамоцтвы на падставе актаў заканадаўства, або актаў упаўнаважаных на гэта дзяржорганаў, або па даверанасці, аформленай у парадку, устаноўленым грамадзянскім заканадаўствам. Гэта значыць, пры звароце ў дзяржаўныя і іншыя органы ад імя іншых грамадзян да пісьмовага звароту неабходна прыкладаць дакументы, пацвярджаючыя паўнамоцтвы на такі зварот: копіі даверанасці, рашэння суда, пасведчання аб нараджэнні, акта дзяржаўнага органа, іншых дакументаў. Аднак, як паказвае практыка, заяўнікі часта прыходзяць на прыём да старшыні са зваротамі ад імя сваіх знаёмых або сваякоў, не прад’яўляючы пры гэтым дакументаў, пацвярджаючых правы на прадстаўленне інтарэсаў трэціх асоб. У выпадку, калі такія дакументы не прыкладзены, зварот — у адпаведнасці з патрабаваннямі артыкула 15 Закона — можа быць пакінуты без разгляду.